നാരായണീയം/ദശകം പത്ത്
<div class="prose">
<poem>

10.1
വൈകുണ്ഠ വർദ്ധിതബലോƒഥ ഭവത്പ്രസാദാ-
ദംഭോജയോനിരസൃജത്കില ജീവദേഹാൻ
സ്ഥാസ്‌നൂനി ഭൂരുഹമയാനി തഥാ തിരശ്ചാം
ജാതിം മനുഷ്യനിവഹാനപി ദേവഭേദാൻ

10.2
മിഥ്യാഗ്രഹാസ്മിമതിരാഗവികോപഭീതി-
രജ്ഞാനവൃത്തിമിതി പഞ്ചവിധാം സ സൃഷ്ട്വാ
ഉദ്ദാമതാമസപദാർത്ഥവിധാനദൂന
സ്തേനേ ത്വദീയചരണസ്മരണം വിശുദ്ധ്യൈ

10.3
താവത്സസർജ മനസാ സനകം സനന്ദം
ഭൂയം സനാതനമുനിം ച സനത്കുമാരം
തേ സൃഷ്ടികർമണി തു തേന നിയുജ്യമാനാ
സ്ത്വത്പാദഭക്തിരസികാ ജഗൃഹുർന വാണീം

10.4
താവത്പ്രകോപമുദിതം പ്രതിരുന്ധതോƒസ്യ
ഭ്രൂമദ്ധ്യതോƒജനി മൃഡോ ഭവദേകദേശഃ
നാമാനി മേ കുരു പദാനി ച ഹാ വിരിഞ്ചേ
ത്യാദൗ രുരോദ കില തേന സ രുദ്രനാമാ

10.5
ഏകാദശാഹ്വയതയാ ച വിഭിന്നരൂപം
രുദ്രം വിധായ ദയിതാ വനിതാശ്ച ദത്ത്വാ
താവന്ത്യദത്ത ച പദാനി ഭവത്പ്രണുന്നഃ
പ്രാഹ പ്രജാവിരചനായ ച സാദരം തം

10.6
രുദ്രാഭിസൃഷ്ടഭയദാകൃതിരുദ്രസംഘ-
സംപൂര്യമാണാഭുവനത്രയഭീതചേതാഃ
മാ മാ പ്രജാഃ സൃജ തപശ്ചര മംഗലായേ
ത്യാചഷ്ട തം കമലഭൂർഭവദീരിതാത്മാ

10.7
തസ്യാഥ സർഗരസികസ്യ മരീചിരത്രി
സ്തത്രാംഗിരാഃ ക്രതുമിനിഃ പുലഹഃ പുലസ്ത്യഃ
അംഗാദജായത ഭൃഗുശ്ച വസിഷ്ഠദക്ഷൗ
ശ്രീനാരദശ്ച ഭഗവൻ ഭവദംഘൃദാസഃ

10.8
ധർമാദികാനഭ്സൃജന്നഥ കർദമം ച
വാണീം വിധായ വിധിരംഗജസങ്കുലോƒഭൂത്‌
ത്വദ്ബോധിതൈഃ സനകദക്ഷമുഖൈസ്തനൂജൈ
രുദ്ബോധിതശ്ച വിരരാമ തമോ വിമുഞ്ചൻ

10.9
വേദാൻപുരാണനിവഹാനപി സർവവിദ്യാഃ
കുർവന്നിജാനനഗണാച്ചതുരാനനോƒസൗ
പുത്രേഷു തേഷു വിനിധായ സ സർഗവൃദ്ധി
മപ്രാപ്നുവംസ്തവ പദാംബുജമാശ്രിതോƒഭൂത്‌

10.10
ജാനന്നുപായമഥ ദേഹമജോ വിഭജ്യ
സ്ത്രീപുംസഭാവമഭജന്മനുതദ്വധൂഭ്യാം
താഭ്യാം ച മാനുഷകുലാനി വിവർദ്ധയംസ്ത്വം
ഗോവിന്ദ മാരുതപുരേശ നിരുന്ധി രോഗാൻ